OBRAZLOŽENJE

I. PRAVNI TEMELJ ZA DONOŠENJE ODLUKE

Pravni temelj za donošenje Odluke o izmjeni Odluke o lokalnim porezima Općine Funtana-Fontane sadržan je u članku 20. stavku 1. i članku 42. stavku 1. Zakona o lokalnim porezima („Narodne novine“, broj 115/16, 101/17, 114/22, 114/23 i 152/24, dalje u tekstu: Zakon o lokalnim porezima). 
Člankom 20. stavkom 1. Zakona o lokalnim porezima propisano je da su jedinice lokalne samouprave dužne uvesti porez na nekretnine.
Nadalje, pravni temelj za donošenje Odluke sadržan je i u članku 40. Statuta Općine Funtana-Fontane („Službeni glasnik Općine Funtana“, broj 2/13, 4/15, 5/18, 3/21 i 2/23), kojim je propisano da Općinsko vijeće donosi odluke i druge opće akte kojima se uređuju pitanja iz samoupravnog djelokruga Općine Funtana-Fontane.


II. OCJENA STANJA I KRATKI PRIKAZ ZAKONSKIH ODREDBI

Trenutno je na snazi Odluka o lokalnim porezima Općine Funtana-Fontane („Službeni glasnik Općine Funtana”, broj 9/23 i 3/25) kojom je propisan porez na nekretnine u iznosu od 5,00 eura/m² korisne površine nekretnine.
Sukladno Zakonu o lokalnim porezima porez na nekretnine plaćaju domaće i strane, pravne i fizičke osobe koje su vlasnici nekretnina na dan 31. ožujka godine za koju se utvrđuje porez.
Člankom 26. Zakona o lokalnim porezima propisano je da se porez na nekretnine plaća godišnje od 0,60 do 8,00 eura/m² korisne površine nekretnine, a visinu poreza unutar navedenog raspona svojom odlukom propisuje predstavničko tijelo jedinice lokalne samouprave.
Porez na nekretnine lokalni je porez čiji se prihod dijeli tako da 80 % prihoda pripada jedinici lokalne samouprave na čijem se području nekretnina nalazi, a 20 % prihoda pripada jedinici područne (regionalne) samouprave na čijem se području nekretnina nalazi.	

III.  OBRAZLOŽENJE PRIJEDLOGA

Predloženom Odlukom o izmjeni Odluke o lokalnim porezima Općine Funtana-Fontane predlaže se izmjena visine poreza na nekretnine na način da se dosadašnji iznos od 5,00 eura/m² korisne površine nekretnine poveća na 6,25 eura/m², s primjenom od 1. siječnja 2027. godine.
Porez na nekretnine predstavlja prihod jedinice lokalne samouprave i jedan je od instrumenata kojim se osiguravaju vlastiti prihodi potrebni za financiranje poslova iz njezina samoupravnog djelokruga. Pri određivanju njegove visine potrebno je uzeti u obzir zakonom propisani raspon, lokalne okolnosti te obilježja nekretnina koje podliježu oporezivanju.
Zakonom o lokalnim porezima propisano je da se porez na nekretnine plaća godišnje u iznosu od 0,60 do 8,00 eura/m² korisne površine nekretnine, pri čemu visinu poreza unutar navedenog raspona svojom odlukom propisuje predstavničko tijelo jedinice lokalne samouprave. 
Prilikom određivanja nove visine poreza uzeta je u obzir i promjena zakonskog sustava raspodjele prihoda. Za razliku od ranijeg poreza na kuće za odmor, čiji je prihod u cijelosti pripadao Općini Funtana-Fontane, prihod od poreza na nekretnine sada se dijeli tako da 80 % pripada jedinici lokalne samouprave, a 20 % jedinici područne (regionalne) samouprave.
Zadržavanjem dosadašnje visine od 5,00 eura/m², zbog navedene zakonske raspodjele, prihod Općine iznosio bi 4,00 eura/m². Utvrđivanjem poreza u iznosu od 6,25 eura/m², Općini bi, prema propisanom udjelu od 80 %, pripadalo 5,00 eura/m². 
Predloženom visinom poreza stoga se nastoji zadržati dosadašnja razina prihoda Općine po jedinici porezne osnovice, uzimajući u obzir novi zakonski model raspodjele prihoda.
Predložena visina poreza od 6,25 eura/m² nalazi se unutar zakonom propisanog raspona od 0,60 do 8,00 eura/m² korisne površine nekretnine te je predstavničko tijelo jedinice lokalne samouprave ovlašteno propisati visinu poreza unutar navedenog raspona.

IV.  FINANCIJSKA SREDSTVA POTREBNA ZA PROVEDBU ODLUKE

Za provedbu ove Odluke nije potrebno osigurati sredstva u Proračunu Općine Funtana-Fontane za 2027. godinu.
Donošenje Odluke utjecat će na visinu prihoda Općine Funtana-Fontane od poreza na nekretnine koji će se planirati na prihodovnoj strani Proračuna Općine Funtana-Fontane za 2027. godinu.

V. SAVJETOVANJE S JAVNOŠĆU 

U skladu s odredbama članka 11. Zakona o pravu na pristup informacijama (Narodne novine,  broj 25/13, 85/15 i 69/22) Općina Funtana-Fontane, pri donošenju Odluke, provodi savjetovanje sa zainteresiranom javnošću s ciljem upoznavanja javnosti s Nacrtom Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko  su zakonito i stručno utemeljeni, bili prihvaćeni i u konačnosti ugrađeni u odredbe Odluke.


